ועדת העבודה, הרווחה והבריאות, כנסת 17, פרוטוקול מספר 499, 2008-07-22 08:30

יצחק גלנטי: שלום, אני פותח את ישיבת הוועדה.

יצחק גלנטי: אבקש את נציגות משרד הבריאות להציג את הרביזיה.

אברהם רביץ: אני מבקש גם שיסבירו את הצעת החוק.

אילנה מיישר: בדיון הקודם בוועדה, בגלל אי הבנה לגבי תחולת הסעיף, הוחלט על צורך באישור להקמת בית חולים.

אילנה מיישר: השאלה היא, האם הסעיף הזה חל גם על מרפאות?

אילנה מיישר: ההגדרה של בית חולים בפקודה היא מסורבלת.

אריה אלדד: באיזה חוק?

אילנה מיישר: אני מדברת על פקודת בריאות העם.

אריה אלדד: הבנתי, אבל למה נגענו בה?

אריה אלדד: לאיזה צורך?

אילנה מיישר: היה תיקון לפקודה בעניין פעולות הטעונות אישור הקמה בבית חולים.

אילנה מיישר: במקור זה היה חלק מחוק ההסדרים.

אריה אלדד: השאלה היא, מה זו יחידה ומה זו מחלקה.

אילנה מיישר: כן.

ג'ודי וסרמן: בסופו של דבר הוסכם, כי גם להקמת חדר ניתוח נדרש אישור של המנהל, בדומה להקמת בית חולים או הרחבת בית חולים.

אברהם רביץ: האם יכול להיות חדר ניתוח ללא בית חולים, בקיוסק?

אריה אלדד: כן, אבל זה לא סימפטי.

יצחק גלנטי: זה יכול להיות גם בארגז בגינה.

אילנה מיישר: לא שמו לב שיש הגדרה של מרפאה במקום אחר בפקודה.

אילנה מיישר: זה ברור שאלה דברים שונים.

אילנה מיישר: מרפאה, לפי סעיף 34, היא לא בית חולים.

אילנה מיישר: ההגדרה של בית חולים חשובה לנו כאן ובחקיקה אחרת.

אילנה מיישר: למשל, בחוק השתלת איברים יש הגדרה של בית חולים כהגדרתו בסעיף 24ב לפקודת בריאות העם.

אילנה מיישר: אם אנחנו נמחק את ההגדרה בסעיף 24ב, אנחנו נישאר ללא הגדרה.

אילנה מיישר: לכן, אנחנו מבקשים לבטל את ההחלטה הקודמת לבטל את ההגדרה, ולהשאיר את ההגדרה של בית חולים כפי שהיתה.

יצחק גלנטי: על מנת לפתוח את הדיון בנושא זה נדרשת הצבעה על הרביזיה.

יצחק גלנטי: אני מעמיד את זה להצבעה.

יצחק גלנטי: מי בעד?

יצחק גלנטי: ה צ ב ע ה בעד – 3 נגד – אין נמנעים – אין הרביזיה אושרה

יצחק גלנטי: הרביזיה אושרה, ולכן אני פותח מחדש את הדיון בנוגע לאותה הצעה.

ג'ודי וסרמן: בישיבה הקודמת התקבלה החלטה למחוק את ההגדרה של בית חולים בסעיף 24 לפקודת בריאות העם בעקבות הערות שנשמעו פה על ידי המוזמנים.

ג'ודי וסרמן: עכשיו יש בקשה של משרד הבריאות להחזיר את ההגדרה, לבטל את הביטול של ההגדרה.

ג'ודי וסרמן: החלטה נוספת שהתקבלה בוועדה, היא שבחוק ייקבע ששר הבריאות באישור הוועדה יקבע אמות מידה למתן אישור להקמה של בית חולים, חדר ניתוח וכו'.

ג'ודי וסרמן: בסעיף 24(3) כבר יש סמכות לשר באישור הוועדה: "השר באישור הוועדה יקבע בתקנות כללים ומבחנים ואמות מידה לביצוע הוראות סעיף קטן (2)".

ג'ודי וסרמן: הוראות סעיף קטן (2) קובעים: "המנהל ייתן אישור הקמה בהתחשב בשיקולים רפואיים ובשיקולים הבאים בלבד: ההקמה וההפעלה השוטפת של בית החולים לא יטילו מעמסה על הוצאה ציבורית לבריאות.

ג'ודי וסרמן: תוספת המיטות לא תגרום לחריגה משיעור המיטות לנפש, על פי ייעודן ועל פי צורכי האוכלוסייה באותו אזור.

ג'ודי וסרמן: כלומר, כבר החוק קובע את האמות המידה שעל המנהל לשקול.

ג'ודי וסרמן: בנוסף, קיימת סמכות לשר לקבוע בתקנות כללים מבחנים ואמות מידה לביצוע הוראות סעיף קטן זה.

ג'ודי וסרמן: לכן, הוועדה מתבקשת גם לבטל את ההחלטה הקודמת בעניין סמכות השר לקבוע כללים, כי הסמכות כבר קיימת.

אריה אלדד: אם צריך באיזשהו מקום חדר ניתוח וזה כן מטיל מעמסה מיוחדת, אז אסור להקים אותו?

ג'ודי וסרמן: לפי אמות המידה הקבועות היום, זה אסור.

אריה אלדד: למי מותר לעשות את זה, לשר החקלאות?

אריה אלדד: נניח שצריך באילת חדר ניתוח, שעולה 10,000,000 שקלים, אז אסור לשר הבריאות למנכ"ל משרדו להחליט על הקמת חדר ניתוח?

ג'ודי וסרמן: זו שאלה למשרד האוצר ומשרד הבריאות.

יצחק גלנטי: אני הייתי מציע שאנו נעבור סעיף-סעיף.

יצחק גלנטי: הסעיף הראשון מתייחס לביטול סעיף קטן (ב), ביטול הגדרת בית חולים.

יצחק גלנטי: אנחנו נעבור להצבעה.

יצחק גלנטי: מי בעד?

יצחק גלנטי: ה צ ב ע ה בעד – 3 נגד – אין נמנעים – אין ההצעה התקבלה

יצחק גלנטי: אנחנו עוברים לסעיף 2.

יצחק גלנטי: אבקש ממשרד הבריאות וממשרד האוצר להתייחס לשאלה של חה"כ אלדד.

יורם לוטן: אני ממונה על הרישוי במשרד הבריאות, ואני עוסק בעבודה השוטפת של הדברים האלה.

יורם לוטן: זה ברור שאם באילת רוצים להקים חדר ניתוח נוסף...

אריה אלדד: ויש תקציב פיתוח למשרד הבריאות, והוא לא בא לבקש עוד כסף.

יורם לוטן: רוצים שיהיה בכל אופן שיקול דעת.

יורם לוטן: אם ליד בית החולים הולכים להקים עוד 5 חדרי ניתוח פרטיים שיכולים לפגוע בעבודה של חדר הניתוח הזה או הקמתו תגרום לבזבוז כוח אדם שיהיה לו ניצול במקום שבו יש מצוקה של כוח אדם, למשרד הבריאות יהיה שיקול דעת לומר שצרכי העיר היא לחדר ניתוח ראשי ואולי עוד חדר ניתוח אחד או שניים.

יורם לוטן: הדוגמא המובהקת לכך היתה באזור באר שבע.

יורם לוטן: במשך הרבה מאוד שנים באזור באר שבע היה בית חולים אחד בלבד.

יורם לוטן: היו כוונות להקים חדרי ניתוח נוספים מחוץ לבית חולים סורוקה, ומשרד הבריאות נענה לבקשות אלה בדיוק מאותה סיבה שהוא ראה לנכון שאין מקום שיהיה מונופול של בית חולים אחד מסקטור מסוים.

יורם לוטן: אם מחר ירצו להקים עוד 10 בתי חולים באזור באר שבע, זה לא יהיה נכון שאנחנו נאשר את זה.

אריה אלדד: האם הסעיף הזה לא מגביל אותך לאשר לבית החולים סורוקה לבנות עוד חדר ניתוח?

יצחק גלנטי: בסעיף 24א כתוב: "ובסופו יבוא השר באישור ועדת העבודה, הרווחה והבריאות של הכנסת, יקבע אמות מידה למתן אישור לפי פסקה זו".

יצחק גלנטי: אותם המילים כבר נמצאים בחוק בסעיף 3: "השר באישור ועדת העבודה, הרווחה והבריאות של הכנסת יקבע בתקנות כללים, מבחנים, אמות מידה לביצוע הוראות סעיף קטן (2)".

יצחק גלנטי: בשביל מה לכתוב את זה פעמיים?

אריה אלדד: אין לי התנגדות למחוק אחת מהכפילויות, אבל ניסיתי להבין מה המגבלות שהחוק מטיל על המשרד.

יצחק גלנטי: לא זה הדיון.

יצחק גלנטי: מקובל עליכם שניתן למחוק את זה?

אורי אליאל: אני קצת מתפלא על הרביזיה של משרד הבריאות, מאחר ובדיון הקודם תמך ד"ר מיקי דור מטעם משרד הבריאות.

אורי אליאל: אולי היום יש אמות מידה מאוד כלליות, כאשר לגוף אחד מאשרים ולגוף אחר לא מאשרים.

אורי אליאל: לפעמים הבקשות יכולות להמתין חודשים רבים ללא תשובה.

אורי אליאל: אנחנו מבקשים שאמות המידה יקבעו תוך פרק זמן שייקבע מראש.

אורי אליאל: בישיבה הקודמת דובר על 90 יום.

ג'ודי וסרמן: לא דובר.

אורי אליאל: מיקי דור אמר את המספר הזה.

אורי אליאל: בכל מקרה, הבקשה שלנו היא שאותן אמות מידה יפורסמו ויאושרו על ידי ועדת העבודה והרווחה תוך 90 יום.

אורי אליאל: הבקשה השנייה, היא בקשה פרוצדוראלית.

אורי אליאל: כאשר מוגשת בקשה למשרד הבריאות מצד קופות חולים או בתי חולים, הבקשה הזו תיענה תוך פרק זמן שיוגבל ל-60 יום.

אורי אליאל: על בסיס הניסיון אני יכול לומר, שבקשות שלנו ממתינות זמן רב ללא מענה.

יצחק גלנטי: לא זכור לי שדנו במגבלה של זמן.

יצחק גלנטי: אם היה כן, היינו מסכמים את זה וזה היה מופיע.

יצחק גלנטי: אתה מבקש לשנות את ההגדרה היסודית שכבר מופיעה בחוק עצמו.

אורי אליאל: מה שצריך להיות בסופו של דבר, וזה לא משנה איפה זה מופיע, הוא שאמות המידה יהיו ברורות כך שלא יהיה מצב שקופה א' מבקשת אותה בקשה כמו קופה ב' כאשר אחת מקבלת אישור ואחת לא.

אורי אליאל: הכללים הלא ברורים הקיימים היום מאפשרים את המצב הזה.

אורי אליאל: לכן, אנחנו מבקשים אמות מידה מאוד ברורות, שהמשרד יפרסם ויאשר תוך 90 יום כאן בוועדה.

אורי אליאל: לא כל אישור בנפרד יגיע לוועדה, אבל אמות המידה הפרטניות יאושרו בוועדה.

אורי אליאל: הבקשה השנייה היא, לקבוע שכל פנייה מנומקת המובאת למשרד הבריאות תקבל תשובה עניינית בפרק זמן סביר.

אורי אליאל: לדעתנו, 60 יום זה פרק זמן סביר.

אורי אליאל: זה על בסיס ניסיון.

אורי אליאל: הגשנו בקשות, הן שכבו תקופה ארוכה ולא קיבלו מענה.

אורי אליאל: אנחנו מבקשים לקבוע את ההגבלה הזו.

ג'ודי וסרמן: שני הדברים כבר נקבעו בחקיקה.

ג'ודי וסרמן: בסעיף 24א קיימת סמכות לשר הבריאות לקבוע בתקנות כללים, מבחנים ואמות מידה לביצוע הוראות סעיף קטן (2), וספק אם צריך להוסיף על זה משהו.

ג'ודי וסרמן: מעבר לכך, לעניין חובת מתן תשובה יש חקיקה אחרת, חוק לתיקון סדרי מנהל (החלטות והנמקות), המחייבת גוף ציבורי לתת מענה תוך 45 ימים אלא אם כן נדרשים עוד פרטים והשלמות.

יצחק גלנטי: עוד פחות מ-90 יום.

אורי אליאל: האם זה תופס גם במקרה הזה?

ג'ודי וסרמן: כן.

יצחק גלנטי: אם כן, נצביע על השינוי השני, מחיקת התוספת.

יצחק גלנטי: ה צ ב ע ה בעד – 3 נגד – אין נמנעים – אין ההצעה התקבלה

יצחק גלנטי: אם כך, נצביע על כל הצעת החוק לאחר התיקונים.

יצחק גלנטי: ה צ ב ע ה בעד – 3 נגד – אין נמנעים – אין ההצעה התקבלה

יצחק גלנטי: ההצעה עוברת לקריאה שנייה ושלישית במליאה.

יצחק גלנטי: תודה רבה, הישיבה נעולה.